钦定古今图书集成/明伦汇编/氏族典/第610卷 > 《郑樵通志》 > 贺兰祥
## 钦定古今图书集成/明伦汇编/氏族典/第610卷 > 《郑樵通志》 > 贺兰祥

按《周书贺兰祥传》：“祥字盛乐，年十一而孤，居丧合礼。
长于舅氏，特为太祖所爱。太祖初入关，祥与晋公护
俱在晋阳，后乃遣使迎之。祥少有胆气，志在立功。寻
擢补都督，以功封抚夷县伯，从击潼关，获东魏将薛
长孺。又攻回洛城，拔之，进爵为公。四年，魏文帝东伐，
祥领军从战河桥，以功加使持节大都督。十四年，除”
都督荆襄诸军事、荆州刺史，进爵博陵郡公。先是祥
尝行荆州事，虽未期月，颇有惠政，至是重往，百姓安
之。祥随机抚纳，咸得其欢心。时盛夏亢阳，祥乃亲巡
境内，见有发掘古冢、暴露骸骨者，收葬之，即日澍雨。
祥性甚清素，公私赠遗，一无所受。孝闵帝践阼，进位柱国，迁大司马。时晋公护执政，军国之事，皆与祥参
谋。及诛赵贵，废孝闵帝，祥有力焉。武成初，吐谷浑侵
凉州，祥与宇文贵总兵讨破之，拔其洮阳、洪河二城，
以其地为洮州。进封凉国公。保定四年薨，年四十八。
谥曰景。有七子，敬让、璨、师宽知名。